Ošetrenie koreňového kanálika

Ošetrenie koreňového kanálika alebo endodontické ošetrenie (gréc. endon = vnútri , odous, odontos = zub) je zákrok vykonávaný zubárom na zube, pri zápale zubnej drene (lat. pulpitis) alebo zápale zubného lôžka (lat. periodontitis). Cieľom je vyčistenie kanálika od zapálených tkanív a baktérií, dezinfekcia kanálika a jeho hermetické zapečatenie. Endodontické ošetrenie je často jediná možnosť záchrany zuba pred vytiahnutím (lek. extrakcia).

Príprava ošetrenia

Endodontické ošetrenie je dlhé a náročné pre pacienta aj lekára. V rámci prípravy je veľmi dôležité poučenie pacienta o nasledujúcich krokoch ošetrenia. Aby sa zabránilo poškodeniu pacienta rôznymi chemikáliami, ktoré sú počas úkonu použité, mala by byť vždy použitá gumená blana v ústach pacienta (lek. kofferdam). Chráni aj lekára pred možnou infekciou, urýchľuje a sprehľadňuje prácu.

Otvorenie a odstránenie dreňovej dutiny

Na trepanáciu dreňovej dutiny (gréc. trypanon = vrták, trypao = vŕtať) sa používajú predĺžené vrtáky, ktoré dosiahnu na dno dutiny po kaze. Dôjde k odstráneniu stropu dreňovej dutiny, zároveň často k jej amputácii (lat. amputo = orezávať, zo slov amb- okolo a puto čistiť). Pri amputácii si lekár musí dať pozor na prederavenie dna dreňovej dutiny (lek. perforácia). Po odstránení silne krvácajúcej zubnej drene sa objavia vchody do koreňových kanálikov. Rezáky a očné zuby majú jeden, črenové zuby dva a stoličky tri až štyri koreňové kanáliky.

Rozšírenie vchodov

Na rozšírenie vchodov do koreňových kanálikov sa používajú tzv. rozširovače alebo reamery (angl. ream = vystružiť, rozšíriť). Čím ďalej častejšie sú používané rotačné endodontické nástroje, ktoré sa zasunú do mikromotora. Na rozšírenie môžu byť použité vrtáky Gates - Glidden, ktoré sú bezpečné a rýchle.

Odstránenie zubnej drene

Exstirpácia drene (lat. exstirpo = vytrhnúť aj s koreňom, zo slov ex- vy- a stirps kmeň) sa vykonáva exstirpačnou ihlou. V lokálnom umŕtvení, väčšinou s obsahom vazokonstrikčnej látky, tento úkon nebolí a dreň len slabo krváca.

Rozšírenie koreňového kanálika

Podstatou rozšírenia koreňového kanálika je očistenie zuba od infekcie a vytvorenie priestoru pre koreňovú výplň. Používajú sa endodontické nástroje: K-pilník (tiež Kerr file), H-pilník (tiež Hoedstrom file) alebo rotačné nástroje. Sú zoradené podľa veľkosti a štandardizované podľa ISO normy. Každá veľkosť je farebne odlíšená. Neopracovaný kanálik ma priemerne veľkosť ISO 15. Po skončení rozširovania je to najčastejšie ISO 35 až 45.
Na vyplachovanie dentínových pilín, pozostatkov drene a krvi sa najčastejšie používa chlórnan sodný (NaOCl), peroxid vodíka (H₂O₂) alebo chlórhexidín.

Plnenie koreňového kanálika

Koreňový kanálik je po vyčistení naplnený tekutou výplňou, väčšinou so základom živice, ktorá stvrdne. Na dotlačenie takejto výplne sa používajú gutaperčové čapy. Sú triedené podľa ISO normy na veľkosti. Použije sa taká, aká bola veľkosť posledného použitého rozširovača.

Iné postupy

Okrem vitálnej extirpácie sa môže zubná dreň pred ošetrením umŕtviť (lek. devitalizovať). Používajú sa devitalizačné pasty, ktoré obsahujú paraformaldehyd. V dnešnom zubnom lekárstve však nemajú miesto a používajú sa pri nedostatku času a ako „prvá pomoc“. V minulosti sa používali pasty s obsahom arzénu, ktoré je v dnešnej dobe zakázané používať.
Ak počas zápalu drene dôjde k prieniku masívnej infekcie do dreňovej dutiny, vzniká hnis. Jeho hromadenie v okolí zuba spôsobí tvorbu abscesu. V takomto prípade môže samotnému rozšíreniu a zaplneniu koreňového kanálika predchádzať vypustenie hnisu (lek. evakuácia).